Prop de 400 còmics sobre Vicent Andrés Estellés arriben als centres de primària de Burjassot
2025-07-24

Dins de les activitats que l’Ajuntament de Burjassot ha organitzat per a commemorar, ara al setembre, l’aniversari del naixement del poeta burjassoter, Vicent Andrés Estellés (Burjassot, 4 de setembre d 1924), les regidories de Promoció del Valencià i d’Educació, dirigides per Manuela Carrero, a través d’Aviva Burjassot, han volgut que també els centres educatius del municipi puguen celebrar aquesta data tan assenyalada, mitjançant una publicació pensada per a acostar la figura d’Estellés als escolars, a través d’una eina educativa i lúdica: el còmic.

Per això, aquesta mateixa setmana, amb els col·legis funcionant ja a ple rendiment, un total de 362 còmics sobre la vida i obra de Vicent Andrés Estellés s’han repartit en totes les aules de sisé de Primària de tots els col·legis de Burjassot: CEIP Fernando de los Ríos, CEIP Miguel Bordonau, CEIP Sant Joan de Ribera, CEIP Les Sitges, CEIP El Pouet, col·legi Joan XXIII, col·legi Sant Miquel Arcàngel, col·legi La Nativitat de La nostra Senyora i col·legi La Fontaine.

Editat per l’Acadèmia Valenciana de la Llengua (AVL) amb la col·laboració de la Diputació de València, amb guió i dibuix de Jesús Huguet i amb disseny i maquetació de “Li-get!”, el còmic “Vicent Andrés Estellés: la clau que obri tots els panys”, a tot color i de lectura molt fàcil, presenta a Isabel, una xiqueta que, un dia, en un col·legi dels anys 80, recita el fragment d’un poema d’amor que el seu pare li sol recitar a la seua mare. A partir d’ací, Isabel, juntament amb la seua professora Margarida i els seus companys de classe, s’acostaran amb curiositat i emoció a la vida i obra del poeta de Burjassot.